Diari Oficial de la Generalitat Valenciana


Sumari del DOGV 6905, del 19-11-2012 (2012/10770)

ACORD de 16 de novembre de 2012, del Consell, pel qual s'aprova definitivament el Programa de paisatge per a la restauració paisatgística del sòl forestal del municipi de Parcent.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   6905

Data del DOGV
:   19-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10861


Data del document
:   16-11-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Acord

Descriptors 

:   * Parcent
    * pla d'urbanisme

ACORD de 16 de novembre de 2012, del Consell, pel qual s'aprova definitivament el Programa de paisatge per a la restauració paisatgística del sòl forestal del municipi de Parcent. [2012/10979]  
El Consell, en la reunió del dia 16 de novembre de 2012, va adoptar l'acord següent:  
Vist l'expedient remés per l'Ajuntament de Parcent relatiu al Programa de paisatge per a la restauració paisatgística del sòl forestal del municipi de Parcent, a l'efecte de l'aprovació definitiva i de conformitat amb els següents  
  
Antecedents  
  
Primer. Per mitjà del Decret de 30 de març de 2009, de l'Alcaldia de l'Ajuntament de Parcent, es va acordar incoar expedient de participació ciutadana i obrir la fase prèvia d'informació i participació ciutadana, amb caràcter preliminar en relació amb els futurs estudis de paisatge, avaluació ambiental estratègica i la resta de tràmits propis dels instruments de planejament general, tot això durant un termini d'un mes. Es va publicar un edicte en el tauler d'anuncis de l'Ajuntament de Parcent i un anunci en el Diari Oficial de la Comunitat Valenciana núm. 5991, de 8 d'abril de 2009. Els documents que se sotmeten a participació ciutadana són l'estudi del paisatge del terme municipal de Parcent, amb caràcter previ al pla general d'ordenació urbana i al programa de paisatge i l'estudi del medi físic del terme municipal de Parcent, previ al pla general d'ordenació urbana i al programa de paisatge. Durant esta fase de participació ciutadana es van presentar diversos suggeriments i al·legacions respecte dels quals hi ha un informe tècnic.  
El Programa de paisatge per a la restauració paisatgística del sòl forestal es va sotmetre a informació pública durant el període d'un mes, per mitjà de l'acord de 30 d'abril de 2010, del Ple de l'Ajuntament de Parcent, i se'n van publicar els anuncis en el Diari Oficial de la Comunitat Valenciana núm. 6234, de 26 de març de 2010, i en el diari Levante de 26 de març de 2010. Després del període d'informació pública, en què es van presentar 167 al·legacions, respecte de les quals hi ha un informe tècnic, el programa va ser aprovat provisionalment per mitjà de l'acord de 22 de març de 2010, del Ple.  
Una vegada introduïdes determinades modificacions com a conseqüència dels requeriments formulats per diversos informes, el text refós del programa va ser aprovat provisionalment per mitjà de l'acord de 7 de juny de 2012, del Ple.   
Segon. La documentació del programa consta de memòria descriptiva i justificativa; relació de projectes que desplegaran el programa; cronograma global i cost de les actuacions relacionat amb l'obtenció de les fonts de finançament; estudi economicofinancer que concreta els mitjans que es comprometran per a l'execució del programa; tipus de gestió i justificació de la innecessarietat d'estudi d'impacte ambiental i de la innecessarietat d'estudi de paisatge.  
  
Tercer. El programa pretén abordar el paisatge forestal del municipi desplegant actuacions i mesures de seguretat que garantisquen la preservació, la conservació i la millora dels sòls forestals que han sigut atacats per incendis forestals o que han sigut degradats per diverses causes. Paral·lelament a l'elaboració d'este programa de paisatge, el municipi de Parcent està desenrotllant l'estudi de paisatge del pla general. En este estudi de paisatge s'han valorat les zones forestals del terme municipal i han sigut sotmeses a la valoració de la població. Esta valoració ha permés identificar les potencialitats i deficiències d'estes zones, així com establir els objectius de qualitat necessaris per a preservar-les.  
  
D'este estudi de paisatge resulta la identificació de dos unitats de paisatge: forestal consolidat i forestal en desenrotllament, i per a cada una s'analitzen les principals amenaces i propostes de conservació.  
  
Després d'esta anàlisi es determinen els objectius del programa, que són, en síntesi, els següents:  
1. Preservar els paisatges que generen les zones forestals.   
2. Posar en valor els paisatges forestals.   
3. Posar en valor els paisatges que es poden disfrutar pel PRV-158 de la serra del Carrascar.   
4. Restauració paisatgística.   
5. Establir els criteris d'integració paisatgística de les actuacions que de manera inevitable s'hagen d'exercir sobre el medi forestal i que puguen alterar-ne el paisatge.  
6. Preservar els valors de caràcter històric, cultural o social que exercixen influència social sobre estos espais (neveres, corrals, etc.).   
7. Dissenyar estratègies que permeten aprofitar el paisatge forestal com a atractiu turístic local.  
Es preveu una acció que s'implementarà a través de quatre projectes amb els objectes següents:  
1. Restauració paisatgística de les zones forestals, la finalitat de la qual és millorar les condicions paisatgístiques de les zones forestals amb intervisibilitat alta i les característiques edàfiques i de relleu de les quals permeten dur a terme actuacions com ara adequació de camins i pistes forestals, eliminació d'espècies invasores, tractaments de podes i aclarides sobre les zones forestals amb pinedes, revegetació amb espècies vegetals autòctones, neteja forestal i remodelació orogràfica i tractament de talussos.   
2. Dotació d'infraestructures informatives sobre el paisatge en els principals punts d'observació de la senda PRV-158, que transcorre per la serra del Carrascar de Parcent. Per a això, es preveu habilitar huit punts d'informació, amb el manteniment i la senyalització adequats.  
3. Restauració dels elements històrics, culturals o socials que es localitzen en l'àmbit d'actuació, en l'entorn de la Font de la Foia.  
4. Edició de guies, fullets informatius i desplegament de campanyes d'educació ambiental. L'actuació es compon del disseny i l'edició d'un tríptic explicatiu dels principals recursos paisatgístics de Parcent, amb un plànol per a la visita, i de la creació d'un web destinat a estos espais forestals.  
Es preveu la gestió directa dels projectes.   
Quant als terminis d'execució, es preveu un termini de quatre anys per al primer, de dos anys per al segon, i d'un mes per als altres.   
  
Quant a l'estudi economicofinancer, el programa establix un cost total de l'actuació de 98.570 euros. Es preveu que 63.480 euros, corresponents al primer dels projectes, provinguen del Programa d'Ocupació Públic PAMER; 8.580 euros, corresponents al segon dels projectes, de la subvenció sol·licitada a la Direcció General de Gestió de Medi Natural; 1.250 euros, corresponents al tercer dels projectes, es financen amb recursos propis de l'Ajuntament de Parcent; i 2.000 euros, corresponents al quart dels projectes, de la subvenció sol·licitada a la conselleria ambs competències en matèria de turisme.  
  
Quart. Consta en l'expedient l'informe de 27 d'agost de 2010, del Servici del Paisatge, de la Direcció General de Territori i Paisatge, de l'aleshores denominada Conselleria de Medi Ambient, Aigua, Urbanisme i Habitatge, de caràcter favorable quant al programa de paisatge proposat, en què es realitzen les consideracions següents respecte als projectes:  
«1. No es considera adequada la incorporació de la redacció de l'estudi de paisatge com un dels projectes desplegats pel programa de paisatge, ja que es tracta d'un instrument d'ordenació de rang superior, amb un àmbit d'actuació major, ja que afecta la totalitat del terme municipal i al qual hauria d'adaptar-se, en tot cas, el programa que ens ocupa.  
  
2. Es recomana estudiar la possibilitat d'establir connexions entre els camins d'accés als elements de valor històric i cultural que cal restaurar i la senda PRV-158, a fi d'augmentar així l'accessibilitat als camins i la seua posada en valor. Es tracta de relacionar dos projectes d'un mateix programa i millorar la funcionalitat dels dos.  
3. Entre els objectius del programa figura l'establiment de mesures d'integració per a les possibles construccions que s'hagen d'edificar en el sòl forestal. No s'ha plantejat cap projecte per a la consecució de l'objectiu i, per tant, es recomana que s'estudie la possible incorporació de normativa que regule estes mesures i limite la possible expansió de les edificacions ja existents en el sòl forestal objecte del programa.   
  
4. Es recomana que s'incorporen a les actuacions de neteja forestal o tractament de podes i aclarides accions encaminades a la minimització del risc i expansió d'incendis, ja que ha sigut un dels problemes detectats en la zona d'estudi al qual no s'ha aportat solució explícita.  
  
5. Amb la finalitat que el projecte 4, Edició de guies, fullets informatius i desplegament de campanyes d'educació ambiental, siga efectiu, es recomana donar a les publicacions realitzades la difusió adequada perquè arriben al nombre més gran de persones possible, i distribuir-les entre oficines de turisme comarcals i inclús provincials, de manera que es comprenga un públic molt més ampli que els mateixos habitants del municipi».  
Quint. En la sessió de 25 de juliol de 2012, la Comissió Territorial d'Urbanisme d'Alacant va acordar emetre dictamen favorable a fi que la consellera d'Infraestructures, Territori i Medi Ambient emeta un informe favorable i n'eleve al Consell la proposta d'aprovació definitiva i de delegar l'aprovació definitiva dels projectes que el despleguen en la consellera d'Infraestructures, Territori i Medi Ambient.  
  
Consideracions tecnicojurídiques  
  
Primera. De conformitat amb el que establix l'article 76 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, la tramitació dels programes serà la mateixa que l'establida per als plans parcials en la legislació urbanística valenciana; és a dir, la prevista en l'article 90 de la Llei 16/2005, de 30 de desembre, de la Generalitat, Urbanística Valenciana, i concordants. No obstant això, cal tindre en compte les especialitats que conté l'article 78 del Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell. La competència per a l'aprovació definitiva correspon al Consell, amb un informe previ de la persona titular de la conselleria competent en matèria de territori.   
  
Estes normes hi són aplicables segons les disposicions de l'article 64 del Reglament de Paisatge de la Comunitat Valenciana, aprovat pel Decret 120/2006, d'11 d'agost, del Consell, que determina que la tramitació dels programes de paisatge serà la mateixa que per als programes de sostenibilitat i qualitat de vida previstos en els articles 73 i següents de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, i el seu desplegament reglamentari.  
  
Amb caràcter previ a l'emissió d'este informe, resulta pertinent el sotmetiment del programa a la consideració de la Comissió Territorial d'Urbanisme d'Alacant, igual que els plans parcials d'aprovació definitiva competència de la Generalitat; a estos tràmits remet l'article 76 de la Llei d'Ordenació del Territori i Protecció del Paisatge per a la tramitació dels programes. A este efecte, hi és aplicable l'article 8 del Reglament dels Òrgans Territorials, d'Avaluació Ambiental i Urbanístics de la Generalitat, aprovat pel Decret 135/2011, de 30 de setembre, del Consell.  
L'apartat 6 de l'article 78 del Reglament d'Ordenació i Gestió Territorial i Urbanística establix que l'acord del Consell aprovatori del programa podrà delegar l'aprovació definitiva dels projectes que el despleguen en la persona titular de la conselleria competent per raó de la matèria fent constar expressament esta circumstància en l'acord. En este sentit, l'acord del Ple de l'Ajuntament de Parcent pel qual es va aprovar provisionalment el programa, a més, sol·licita al Consell que l'acord aprovatori delegue l'aprovació definitiva dels projectes que el despleguen en la persona titular de la conselleria competent per raó de la matèria, és a dir, la consellera d'Infraestructures, Territori i Medi Ambient.  
Segona. La documentació s'estima completa, en funció de l'objecte del programa, a l'efecte del compliment de l'article 74 del Reglament d'Ordenació i Gestió Territorial i Urbanística, en relació amb l'article 75 de la Llei d'Ordenació del Territori i Protecció del Paisatge.   
  
Estes normes hi són aplicables segons les disposicions de l'article 63 del Reglament de Paisatge de la Comunitat Valenciana, aprovat pel Decret 120/2006, d'11 d'agost, del Consell, que determina que la documentació i el contingut dels programes de paisatge serà la mateixa que per als programes de sostenibilitat i qualitat de vida previstos en els articles 73 i següents de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, i el seu desplegament reglamentari, amb l'excepció que hauran d'incorporar un pla de participació pública d'acord amb allò que es regula en el mateix reglament de paisatge.  
Tercera. Quant a la naturalesa i l'abast de l'informe previst en la consideració primera, s'ha d'indicar que s'ha de circumscriure a examinar l'adequació del programa als principis de sostenibilitat i qualitat de vida desplegats en la Llei 4/2004, de 30 de juny, de la Generalitat, d'Ordenació del Territori i Protecció del Paisatge, en relació amb les previsions del Reglament d'Ordenació i Gestió Territorial i Urbanística, així com l'article 62 del Reglament de Paisatge de la Comunitat Valenciana, que determina els objectius dels programes de paisatge.  
  
En este sentit, les accions proposades -restauració paisatgística del sòl forestal- es consideren adequades a les finalitats incloses en el precepte expressat.  
Quarta. Respecte a les recomanacions que conté l'informe del Servici de Paisatge de 27 d'agost de 2010, que s'han transcrit en l'antecedent quart, cal fer notar que el programa aprovat provisionalment pel Ple de l'Ajuntament de Parcent, de 7 de juny de 2012, ha eliminat la previsió que un dels projectes que cal desplegar siga la redacció de l'estudi de paisatge. A més, s'ha incorporat al projecte 1 acció encaminada a la minimització del risc d'incendis forestals.  
  
Quinta. L'Ajuntament de Parcent, en la tramitació dels projectes que despleguen este programa, ha de tindre en consideració les observacions següents:  
1. De conformitat amb el que establix l'article 80 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, la tramitació dels projects prevists en este programa serà la mateixa que l'establida per als plans parcials en la Llei 16/2005, de 30 de desembre, de la Generalitat, Urbanística Valenciana.  
  
2. Durant la tramitació dels projectes haurà de demanar informe al Servici Territorial de Medi Ambient d'Alacant, atesa la naturalesa forestal dels terrenys inclosos en els seus àmbits.  
3. Es recomana atendre de les consideracions que contenen els punts 2, 4 i 5 de l'informe del Servici de Paisatge de 27 d'agost de 2010 (antecedent quart).  
Sexta. L'acord d'aprovació definitiva del programa s'ha de publicar en el Diari Oficial de la Comunitat Valenciana, segons les disposicions dels articles 87 del Reglament d'Ordenació i Gestió Territorial i Urbanística, i 104 de la Llei 16/2005, de 30 de desembre, de la Generalitat, Urbanística Valenciana, en relació amb l'article 80 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
  
Vistos els preceptes legals esmentats, la Llei de Règim Jurídic de les Administracions Públiques i del Procediment Administratiu Comú, i la resta de disposicions d'aplicació general i pertinent, a proposta de la consellera d'Infraestructures, Territori i Medi Ambient, el Consell  
  
  
ACORDA  
  
Aprovar definitivament el Programa de Paisatge per a la restauració paisatgística del sòl forestal del municipi de Parcent i delegar l'aprovació definitiva dels projectes que el despleguen en la consellera d'Infraestructures, Territori i Medi Ambient.   
  
Contra este acord, que esgota la via administrativa, es pot interposar un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació d'este acord en el Diari Oficial de la Comunitat Valenciana, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa. Tot això sense perjuí que les persones interessades puguen exercir qualsevol altre recurs que estimen oportú.  
  
València, 16 de novembre de 2012  
  
El vicepresident i secretari del Consell,  
JOSÉ CISCAR BOLUFER